Flemming Møller Mortensen (S), 2010-05-07:
Det er blevet fremhævet af flere, at det her emne har været debatteret meget her, men jeg må kvittere og sige, at jeg ikke har stået over for en indenrigs- og sundhedsminister før, som alligevel har udtrykt den forståelse for sagen.
Jeg må også præcisere, at det, der er sket siden sidste år, er, at Den Danske Kvalitetsmodel jo rent faktisk er blevet rullet ud, og når jeg har kigget på ordførertalerne og ministrenes replikker fra sidste år, har jeg set, at alt blev lagt over til Den Danske Kvalitetsmodel, men ellers var retorikken lidt den samme, nemlig at det er et spørgsmål om at tage myndighed og ansvar fra regionerne.
Men det er slet ikke det, det drejer sig om.
Jeg har tidligere i dag præciseret alvoren i forbindelse med det, og at det her altså drejer sig om, at vi ønsker en forhøjet kvalitet, vi ønsker forhøjet patientsikkerhed, og vi ønsker nøjagtig det samme som den borgerlige regering, nemlig et sundhedsvæsen i verdensklasse.
Hvis man vil have et sundhedsvæsen i verdensklasse, bliver man nødt til at fokusere på alle de aspekter, som kan forbedre sundhedsvæsenets kvalitet.
Og det er altså alt for mange patienter, der får en infektion, når de kommer ind på et dansk sygehus.
Det drejer sig om 100.000 patienter godt og vel, og det er ca. 300 patienter om dagen.
Mange af dem har alvorlige infektioner, og nogle af dem betyder, at patienterne dør.
Rent gennemsnitligt betyder det, at patienterne får en forlænget indlæggelsestid på i gennemsnit 7 dage.
Det er en voldsom konsekvens for patienterne, for de pårørende, men også for vores samfund og vores sundhedsvæsen, også økonomisk.
Eksperterne i Statens Serum Institut siger, at man kan forvente, at man ville kunne fjerne eller reducere antallet af infektioner med 25 pct. og måske helt op til 50 pct., hvis man lavede den mest effektive indsats overhovedet.
Og det er altså, som de siger, at implementere en god kvalitetskontrol derude gennem Den Danske Kvalitetsmodel og lave en formel implementering af de 12 standarder, som Dansk Standard har lavet, understøttet af penge fra Sundhedsstyrelsen.
Og der har været samlet mere end 100 danske eksperter, som ude i deres almindelige arbejde frivilligt har sat ressourcer af for at lave de her standarder. Vi vil det allerbedste for patienterne, og vi har rent faktisk det allerbedste redskab, der findes i verden – sådan siger hygiejneeksperterne til mig – det ligger blot i skuffen hos Dansk Standard.
Nogle gør brug af det, som ministeren også har sagt, men andre gør det ikke, og når man taler om hygiejne, og når man taler om infektionshygiejne, drejer det sig om, at vi skal have én høj fælles standard, ellers er risikoen for infektioner og resistensudvikling i bakterierne til stede, og det er her, at alvoren kommer på lystavlen.
Som sagt har vi et unikt redskab, men vi gør ikke brug af det.
De hygiejneeksperter, jeg taler med, siger, og jeg citerer en, jeg har talt med i dag
Hvis dette var gennemført, så så det langt bedre ud i forhold til infektionsstatistikkerne i Danmark.
Et andet og lidt mere populært udtryk, som jeg også har hørt i dag, er, og jeg citerer: Det ville være et knaldhamrende godt redskab at gøre brug af i hygiejneorganisationerne derude.
Men det ligger altså blot i skuffen, og det mener vi fra socialdemokratisk side er helt uholdbart.
Det, vi skal, er, at vi skal have færre patienter med infektioner.
Regionerne skal ikke ud og opfinde den dybe tallerken igen.
Det, de gør ude i de enkelte hygiejneorganisationer i dag, er, at de prøver at opstille retningslinjer, og de gør brug af alt det, de kan, fra standarderne, som er formuleret, men de ligger og er båndlagt hos Dansk Standard, som jo er en selvstændig organisation.
De har ejerforholdet, de opdaterer, men de fem regioner vil rigtig gerne gøre brug af dem, og jeg tror, processen skal være, at vi skal få regionerne til at udtale sig til ministeriet for at få klargjort, at det rent faktisk er et ønske fra dem.
Det vil koste under 1 mio. kr. om året – det viser dokumentationen fra Dansk Standard – at frigive det til alle fem danske regioner.
Det ville også omfatte noget, som vi ikke har talt om i dag, og det er, at mange patienter ude i kommunerne rent faktisk leverer de værste infektioner til vores sygehuse, og det ligger der også standarder for.
En sidste ting, jeg vil nu, er blot at henlede ministerens opmærksomhed på, at der rent faktisk i juni måned sidste år også kom retningslinjer fra Europa-Kommissionen, som påbyder, at man skal lave nationale retningslinjer på det her område.
Jeg vil takke ministeren, for der er rent faktisk en fælles forståelse i forhold til det beslutningsforslag, som jeg er ordfører på her – og det mener jeg virkelig.
Der er blot én forskel, der er nemlig noget, som ministeren misforstår, og det er tilladt for alle.
Vi er enige om målet, vi er enige om, at vi ønsker et samlet overblik, vi ønsker høj kvalitet for patienterne, for patientsikkerheden.
Ministeren har en rigtig god passus i sin tale, hvor der bliver sagt, at Dansk Standard og Statens Serum Institut arbejder sammen om de standarder, som er udarbejdet ved Dansk Standard.
Det drejer sig om 12 hygiejnestandarder, og det er de 12 standarder, vi fra socialdemokratisk side ønsker skal gøres til en national standard.
Så siger ministeren, at ministeren er vidende om, at de er i brug mange steder i Danmark, men problemet er – og det vil jeg bede ministeren om at forholde sig til – at langt fra alle gør brug af dem i dag.